Πάφος FC

Η **Πάφος FC** είναι κυπριακή ποδοσφαιρική ομάδα με έδρα την Πάφο. Ιδρύθηκε στις 10 Ιουνίου του 2014. Χρώματα της ομάδας είναι το μπλε και το λευκό. Έχει 9 συμμετοχές στην Α΄ Κατηγορία της Κύπρου και μια κατάκτηση του πρωταθλήματος (2024-25).

## Ίδρυση
Η ομάδα προήλθε από την συγχώνευση μεταξύ της Αθλητικής Ένωσης Κουκλιών (ΑΕ Κουκλιών) και της Αθλητικής Ένωσης Πάφου (ΑΕ Πάφου). Την περίοδο 2013-14 η ΑΕΚ Κουκλιών συμμετείχε για πρώτη φορά στο Κυπριακό Πρωτάθλημα Α΄ Κατηγορίας, όπου και υποβιβάστηκε. 

Η ΑΕΠ Πάφου (η οποία αποτελούσε το προϊόν της ενοποίησης δύο ιστορικών ομάδων της Πάφου, του ΑΠΟ Πάφου και του Ευαγόρα Πάφου) συμμετείχε στο Πρωτάθλημα Β΄ Κατηγορίας (στα 14 χρόνια ύπαρξη της είχε 10 συμμετοχές στην Α΄ Κατηγορία) και αντιμετώπιζε πολλά οικονομικά προβλήματα και συνεχώς δεχόταν αφαιρέσεις βαθμών. Με το τέλος της περιόδου άρχισαν συζητήσεις μεταξύ των δύο ομάδων για δημιουργία μιας νέας ομάδας ώστε η Επαρχία Πάφου να έχει μια υγιή οικονομικά και συνάμα ανταγωνιστική ομάδα. 

Η προσπάθεια προνοούσε: 

α) τη διάλυση της ΑΕ Πάφου, η οποία λόγω χρεών δεχόταν συνεχώς αφαιρέσεις βαθμών και είχε υποβιβαστεί στο Β2 Όμιλο της Β΄ Κατηγορίας με κίνδυνο να δεχθεί και περαιτέρω υποβιβασμούς. Δεν έγινε προσπάθεια τυπικής ενοποίησης των δύο ομάδων, καθώς έτσι θα μεταφέρονταν και τα χρέη της ΑΕΠ στη νέα ομάδα, πράγμα που δεν ήθελαν οι παράγοντες των δύο ομάδων. Τα περιουσιακά στοιχεία της ΑΕΠ (βοηθητικά γήπεδα, οίκημα) θα μεταβιβάζονταν στη νέα ομάδα.

β) τη μετονομασία της ΑΕ Κουκλιών σε **Πάφος FC** (με την ενσωμάτωση της ΑΕ Πάφου), ώστε να αποτελεί ομάδα όλης της πόλης και Επαρχίας Πάφου και να υποστηριχτεί από φιλάθλους και παράγοντες της ΑΕ Πάφου και γενικότερα της Πάφου.

Στις 9 Ιουνίου 2014, κάθε ομάδα σε ξεχωριστή γενική συνέλευση ενέκρινε τα πιο πάνω. Στις 10 Ιουνίου 2014, στο οίκημα της ΑΕ Πάφου, έγινε η πρώτη συγκέντρωση των φίλων της νέας ομάδας, στην παρουσία πολιτικών και ποδοσφαιρικών παραγόντων της Πάφου. Πρώτος πρόεδρος της ομάδας ανέλαβε ο Χριστάκης Κάιζερ, ο οποίος ήταν ο πρόεδρος της ΑΕ Κουκλιών και ένας εκ των πρωταγωνιστών της προσπάθειας για δημιουργία της νέας ομάδας.

## Λογότυπο
Το αρχικό έμβλημα της ομάδας ήταν παραλλαγή του λογότυπου της ΑΕΠ. Σε αυτό περιλαμβανόταν το όνομα της ομάδας και το 2014 ως έτος ίδρυσης. Επιπλέον, περιλάμβανε τη φιγούρα του εθνικού ήρωα και ποιητή Ευαγόρα Παλλικαρίδη. Η φιγούρα του ήρωα περιλαμβανόταν και στο λογότυπο της ΑΕΠ και εντάχθηκε σε αυτό επειδή περιλαμβανόταν και στο λογότυπο του Ευαγόρα Πάφου, η ονομασία του οποίου προερχόταν από το μικρό όνομα του αγωνιστή της ΕΟΚΑ. 

Στο λογότυπο περιλαμβάνονται τα χρώματα άσπρο, μπλε και κίτρινο. 

Το καλοκαίρι του 2018 παρουσιάστηκε ένα ανανεωμένο λογότυπο για την ομάδα.
## Ευρωπαϊκές συμμετοχές
### Συνοπτικά

## Έδρα
Πρώτη έδρα της ομάδας ήταν το Δημοτικό Στάδιο Γεροσκήπου «Μιχάλης Χρ. Κυπριανού», την οποία χρησιμοποίησε την περίοδο 2014-15 στο Πρωτάθλημα Β΄ Κατηγορίας. Την περίοδο 2015-16, όταν αγωνίστηκε για πρώτη φορά στην Α΄ Κατηγορία, χρησιμοποίησε ως έδρα το Στάδιο «Στέλιος Κυριακίδης» (πρώην *«Παφιακό Στάδιο»*), το οποία συνεχίζει να χρησιμοποιεί.

## Πορεία
Η νέα ομάδα συμμετείχε στο πρωτάθλημα Β΄ Κατηγορίας 2014-15. Στον πρώτο αγώνα στην ιστορία της ηττήθηκε από την Ένωσις Νέων Παραλιμνίου με σκορ 1-3, στο Δημοτικό Στάδιο Γεροσκήπου. Στο τέλος της περιόδου κατέφερε και κατέκτησε τη δεύτερη θέση και προβιβάστηκε στην Α΄ Κατηγορία. 

Την περίοδο 2015-16, στην πρώτη συμμετοχή της στην Α΄ Κατηγορία, τερμάτισε στη 12η θέση και υποβιβάστηκε. Η πρώτη νίκη της και γενικότερα το πρώτο βαθμολογικό κέρδος της ομάδας στην Α΄ Κατηγορία ήρθε πστις 12 Σεπτεμβρίου 2015 στην 3η Αγωνιστική του Πρωταθλήματος ότα κέρδισε στην έδρα της τον Άρη Λεμεσού με σκορ 3-0.

Την περίοδο 2016-17 τερμάτισε στη δεύτερη θέση του Πρωταθλήματος Β΄ Κατηγορίας και προβιβάστηκε στην Α΄ Κατηγορία. Την περίοδο 2017-18 κατάφερε να παραμείνει στην Α΄ κατηγορίας τερματίζοντας στη δέκατη θέση. Σήμερα αγωνίζεται στην πρώτη κατηγορία της Κύπρου μετρά επτά συμμετοχές στο κορυφαίο επίπεδο της χώρας.

Η Πάφος FC κατάκτησε το πρώτο της τρόπαιο τη σεζόν 2023-24, κερδίζοντας στον τελικό Κυπέλλου Κύπρου στο ΓΣΠ με 0-3 την Ομόνοια Λευκωσίας. Με το ευρωπαϊκό εισιτήριο από το κύπελλο,  κατάφερε να φτάσει μέχρι τις 16 καλύτερες ομάδες του Conference League, αποκλείοντας την Ομόνοια Λευκωσίας στον πρώτο Κυπριακό ευρωπαϊκό "εμφύλιο".

Την περίοδο 2025-26 η Πάφος συμμετείχε στα προκριματικά του ΟΥΕΦΑ Τσάμπιονς Λιγκ, όπου προσπέρασε το εμπόδιο της Μακάμπι Τελ Αβίβ στον 2ο προκριματικό γύρο με ισοπαλία 1-1 εντός έδρας και νίκη με 0-1 εκτός, την Ντιναμό Κιέβου στον 3ο προκριματικό με δύο νίκες σε ισάριθμα παιχνίδια, καθώς και τον Ερυθρό Αστέρα στα πλέι-οφ με ισοπαλία 1-1 εντός και νίκη εκτός έδρας με σκορ 1-2, οπότε και προκρίθηκε για πρώτη φορά στην League Phase του θεσμού, αποτελώντας την παράλληλα την τρίτη ομάδα της Κύπρου που καταφέρνει να συμμετάσχει στην τελική φάση της διοργάνωσης. 




## Τίτλοι-Διακρίσεις
Το ποδοσφαιρικό τμήμα της Πάφος FC έχει κατακτήσει τους εξής τίτλους και διακρίσεις:

* Πρωτάθλημα Κύπρου:
** Πρωταθλήτρια (1): 2025
* Κύπελλο Κύπρου:
** Κυπελλούχος (1): 2024
** Φιναλίστ (1): 2025
* Super Cup (Ασπίδα Πάκκου/Στυλιανάκη/ΚΟΠ):
** Φιναλίστ (2): 2024, 2025
*ΟΥΕΦΑ Τσάμπιονς Λιγκ **η Πάφος για πρώτη φορά στην ιστορία της στην League Phase του UEFA Champions League (2025-2026)**

## Παραπομπές


## Δείτε επίσης
*Ποδόσφαιρο στην Κύπρο

## Εξωτερικοί σύνδεσμοι

*
*Προφίλ στην ιστοσελίδα της Κυπριακής Ομοσπονδίας Ποδοσφαίρου 
*
* 
*


Κατηγορία:Αθλητικοί σύλλογοι Επαρχίας Πάφου
Κατηγορία:Ποδοσφαιρικές ομάδες Κύπρου (ανδρών)
Κατηγορία:Ιδρύσεις ποδοσφαιρικών ομάδων το 2014
Κατηγορία:Δήμος Πάφου